Српска војска имала је током ове борбе знатне губитке. Из строја је избачено 11.490 људи, махом припадника Дунавске дивизије I и II позива. У свим борбама српски официри, подофицири и војници показали су беспримерно залагање и упорност. Захваљујући томе, иако је изгубила део државне територије, српска војска је принудила боље обучене и опремљене аустроугарске трупе да се задрже на линији, коју је, према Поћорековом плану, требало заузети већ другог дана по преласку Дрине. Аустроугарска 6. армија је том приликом имала преко 30.000 људи избачених из строја. Због тога је Поћорек био принуђен да се одрекне амбициозног плана о уништењу српске војске у западној Србији па је дошло до стабилизације фронта и "рововске војне", прве у Првом светском рату.